Wara kampanja intensiva, il-ħidma tkompli għaddejja. Ħidma li tkompli tiffoka fuq il-ġid komuni. B'wiċċna minn quddiem ngħidu li dan il-pajjiż ra tibdiliet kbar f'kull qasam, tibdiliet li biddlu mill-għeruq lis-soċjetà tagħna. Inkomplu nħarsu 'l quddiem bil-viżjoni li nagħmlu minn pajjiżna, pajjiż li jkun l-għira ta' dawk ikbar minna. U dan huwa l-bażi tal-ħidma li trid tkompli għaddejja kemm fuq livell lokali kif ukoll fuq livell Ewropew. Fil-lokalitajiet tagħna rridu nkomplu nibnu fuq dak li ilna naħdmu fuqu dawn l-aħħar sitt snin – dak li ntejbu mhux biss il-qagħda tas-soċjetà, il-persuna, imma wkoll intejbu l-madwar, dak li jaffettwana lkoll fil-ħajja tagħna. Ħidma li tikkumplimenta l-ħidma li qed issir mill-Gvern Ċentrali għall-ġid ta' kull wieħed u waħda minna. Dan huwa partit fil-Gvern li ma jiddejjaqx mill-bidla. Kien minn dejjem partit li daħħal il-bidla u se jibqa' jkun il-partit li jdaħħal tibdiliet immirati biex itejbu l-qagħda ta' Malta tagħna. U biex jagħmel dan, mhux se jżomm lura, la huwa għall-ġid tal-pajjiż. Għax fuq kollox kif trid tissarraf il-fiduċja li qed juri l-poplu Malti u Għawdxi f'dan il-partit li qed imexxi l-Gvern? Trid tibqa' tissarraf billi nroddu lura lill-poplu r-riżultati, ix-xogħol u kwalità ta' ħajja aħjar. Biex inkomplu nagħmlu dan irridu nkunu magħquda flimkien għall-ġid tal-pajjiż. Irridu nkunu magħquda u ninsew l-"aħna u huma". Għax fuq kollox, dak li jgħaqqadna huwa ferm iktar b'saħħtu minn dak li jifridna. Il-ħidma trid tkompli tissarraf kif issarrfet f'diversi oqsma. F'dak tax-xogħol. Ma kinetx koinċidenza li l-qgħad naqas drastikament – għax l-impjieġi u l-prosperità żdiedu b'riżultat dirett ta' deċiżjonijiet li qed jieħu dan il-Gvern. Meta tħares lejn is-66,000 impjieg maħluq f'dawn l-aħħar ħames snin, tara riżultat ta' dawn id-deċiżjonijiet li qed jittieħdu, u li se jkomplu jittieħdu. Kif se jkompli jieħu l-Gvern fil-ġimgħat u fis-snin li ġejjin. Għax il-ħidma favur is-soċjetà Maltija u Għawdxija mhux biss se tkompli, imma se tintensifika ruħha. Inkomplu naħdmu fuq prinċipji ċari bbażati fuq l-infrastruttura, l-innovazzjoni u l-inklużjoni. Riforma fit-trasport bi pjan. Inkomplu bil-bidlet fil-qasam ambjentali, noħolqu ambjent aħjar ħalli l-poplu jkollu wkoll titjib f'postijiet fejn jiffrekwenta fil-ħin liberu tiegħu. Fuq bażi soda li bnejna, inkomplu nkunu l-katalisti għal titjib fl-ugwaljanza, fil-komunitajiet li jinsabu f'minoranza, imma li wkoll għandhom id-drittijiet tagħhom. Fil-housing soċjali. Huwa għalhekk li se nibqgħu ffukati. Iffukati kemm bħala nazzjon, imma wkoll bħala ħidma lil hinn minn xtutna – fil-Parlament Ewropew – biex dejjem niksbu l-aħjar possibbli għalina lkoll. Wasalna f'ħafna, imma baqa' xi jsir. Dan il-Gvern ma jistrieħx fuq il-kisbiet, għalkemm jagħmluh kburi, imma jkompli għaddej itejjeb fuq il-kisbiet li għamel. Għalhekk dan huwa Gvern li jħares 'il quddiem. Għalhekk huwa Gvern li jagħti r-riżultati. U huwa dak li se jkomplu jagħmlu l-kunsilliera mtellgħa f'ismu fil-lokalitajiet imxerrda ma' Malta u Għawdex, u l-Membri Parlamentari Ewropej imtellgħa mill-poplu biex jirrappreżentaw mhux lilhom infushom, mhux lill-partit li ressaqhom 'il quddiem, imma jirrappreżentaw il-ġid ta' poplu wieħed, il-ġid ta' pajjiż sħiħ. Magħqudin flimkien, b'qalbna marbuta ma' pajjiżna, se nkomplu nwettqu. Se nkomplu npoġġu l-interess ta' pajjiżna l-ewwel. Għax dan il-Gvern iżomm lil Malta kollha, b'qalbu kollha, il-ħin kollu.